Ekde la deka horo en dimanĉo la 26an de julio, la centa Universala Kongreso de Esperanto estis inaŭgurita. La salono Zamenhof estis plenega; kongresanoj pli ol 1500 devis sekvi la ceremonion sur grandaj ekranoj el du pliaj salonoj. Diplomatoj el Slovakio, Ukrainio kaj Svislando partoprenis la solenaĵon.
#000001
Post malfermaj vortoj kaj prezento de podianoj, sekvis salutparolo de la Alta Protektanto de la Kongreso, Frédéric Cuvillier, eksministro, deputito kaj urbestro de Bulonjo-ĉe-Maro (dekstre sur la foto). Li diris interalie: “Vi kiel reprezentantoj de la esperantistaro sentu vin hejme en Bulonjo-ĉe-Maro.” Plie li aludis al la granda jubilea kongreso el 2005 kaj konigis planon pri starigo de E-kulturdomo en tiu historie grava urbo. Tradukis la vortojn Brian Moon, kiu povis ripozi dum la du lastaj frazoj, kiuj ja estis en Esperanto.
#000002
La prezidanto de la Loka Kongresa Komitato, Xavier Dewidehem bonvenigis la kongresanojn, dirante, ke la kongreso havas tri ĉefajn celojn: memori, festi, elmontri. Pri festado, li skizis la unike abundan kulturan oferton: kun multaj teatraĵoj, koncertoj, atelieroj, k.s. Pri la elmontrado rolis laŭdinda vidigo de kongresaj afiŝoj tra la urbo, kiuj skizis la publikajn erojn: placajn koncertojn, ekspoziciojn, kurson ‘Esperanto Eksprese’, kunsidojn por la publiko kaj futbalan matĉon.
#000003
Tri membroj de la familio Zamenhof ĉeestis. La 90-jara L. C. Zaleski-Zamenhof komencis sian saluton per la samaj vortoj kiujn li uzis por saluti la kongreson en Stokholmo en 1934. Li transdonis la taskon saluti estontajn UKojn al la pranepinoj, Anna kaj Margareta. Tiu lasta ĉeestis kaj salutis: “Al ĉiuj homaranoj ĉi tie, mi salutas la kongresanojn – homoj kiuj volas loĝi en paco. Mi estas fiera kaj kortuŝita prezenti nin kiel reprezentanto de la familio Zamenhof».
#000004
Sekvis tre selektita serio de skribaj salutoj, la unua de la pola senatano Edmund Wittbrodt, kiu deklaris “Esperanto apartenas al la mondo, ne nur al Pollando”. Pliaj salutoj venis el Kroatio de Ivano Goldstein, Konsulo al Francio, kies avo gvidis Esperanto-klubon, de la nova urbesto de la Esperanta urbo Herzberg, Peter Lutz, kaj de kelkaj gravaj funkciuloj de la aŭstra registaro.
#000005
Venis la momento anonci novan membron de la Honora Patrona Komitato: temas pri Giuliano Turone, tre bone konata itala juristo kaj juĝisto en la Supera Apelacia Tribunalo de Italio. Li agis ankaŭ en la Internacia Pun-Tribunalo en Hago. Li estas aktiva esperantisto tra jardekoj kaj aŭtoro de pluraj gravaj jurotemaj libroj. Sekvis anonco pri du novaj Honoraj Membroj de la Asocio: André Cherpillod, fekunda verkisto kiu aŭtoris pli ol 130 librojn, kaj Ulrich Lins, aginto en TEJO kaj respektata verkisto (grava parto de Esperanto en Perspektivo, kompilinto de La arto labori kune kaj aŭtoro de La Danĝera Lingvo, nun reeldonata).
#000006
Je tiu punkto, la prezidanto de UEA, Mark Fettes, enfokusiĝis kaj liveris atentindan 15-minutan festparolon, kies plena teksto estis dissendita antaŭ horetoj en EKO-29 (EKO-UKO 2), kaj kiu spekteblas rete ĉe adreso, kiu aperas sube.
#000007
Por vidi video-prezento de la malfermo de la UK en Lillo, iru al la paĝo: “Chaine des enfants bilingues“.
#000010